Document ID: 32005D0768

KOMISIJAS LĒMUMS
(2005. gada 28. oktobris)
par grozījumiem Lēmumā 2001/618/EK, lai Ēnas departamentu Francijā iekļautu to reģionu sarakstā, kuri ir Aujeski slimības neskarti
(izziņots ar dokumenta numuru K(2005) 4178)
(Dokuments attiecas uz EEZ)
(2005/768/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1) un jo īpaši tās 10. panta 2. punktu,
tā kā:
(1)
Ar Aujeski slimību saistītās papildu garantijas, ko pieprasa cūku tirdzniecībai Kopienā, un dalībvalstu teritoriju saraksti, kurās darbojas apstiprinātās Aujeski slimības izskaušanas programmas un kuras ir šīs slimības neskartas, ir noteikti ar Komisijas 2001. gada 23. jūlija Lēmumu 2001/618/EK par papildu garantijām Kopienas iekšējā tirdzniecībā ar cūkām attiecībā uz Aujeski cūku slimību, kritērijiem, ar kuriem nodrošina informāciju par šo slimību, un ar ko atceļ Lēmumu 93/24/EEK un 93/244/EEK (2).
(2)
Aujeski slimības apkarošanas programmu Francijā īsteno vairākus gadus, un Ēnas [Ain] departaments ir minēts kā reģions, kur darbojas apstiprinātā Aujeski slimības apkarošanas programma.
(3)
Francija ir iesniegusi Komisijai apstiprinošu dokumentāciju par Ēnas departamentu kā Aujeski slimības neskartu zonu, ar ko pierāda, ka slimība šajā departamentā ir izskausta.
(4)
Tādēļ attiecīgi jāgroza Lēmums 2001/618/EK.
(5)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2001/618/EK I un II pielikums ir aizstāts ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2005. gada 28. oktobrī

Labels: 10
0
3
6
18